צומת עלעול
תָּעִיתִי אֵי שָׂם בֵּין עֵילָם לְבֵין תֹּהוּ; בְּלֶב יְשִׁימוֹן רַק בִּגְדִּי לְעוֹרִי; בֵּין יָמִים שֶהָיוּ לְיָמִים שֶיָבוֹאוּ; לֹא יָדַעְתִּי מֵאַיִן יָבוֹא עֶזְרִי; הִגַּעְתִּי לָעִיר הַסְּמוּיָה מִן הָעַיִן; שֶבֵּית הַקְּבָרוֹת בָּהּ מְאֹד מְפֻרְסָם; לְרַגְלֵי הֶהָרִים הַנּוֹגְעִים בַּשָּׁמַיִם; וְכָל הַדְּרָכִים מוֹבִילוֹת לְשָׂם; לֹא יָכֹלְתִּי לָדַעַת שֶהִגַּעְתִּי אֵלֶיהָ; כּי הַבָּא בִּשְעָרֶיהָ לָצֵאת לֹא יָכוֹל; חֲשַׁבְתִּי לִתְפֹּס שָם כָּל מָה שֶנּוֹסֵעַ; כִּי עֲלַי לְהָגִיעַ לְצֹמֶת עַלְעוֹל; הַשֶּמֶש שָקְעָה וְיָרַד מָה זֶה חֹשֶךְ ; מָצָאתִי סַפְסָל בְּכִכָּר עֲזוּבָה; חֲשַבְתִּי אָנִיחַ עֲלָיו אֶת הָרֹאש שֶ; הַבֹּקֶר יָאִיר עַל הַצַּעַד הַבָּא; רַגְלַי עֲיֵפוֹת וְרֹאשִׂי כִּסְחַרְחֹרֶת; יַם הַמַּרְאוֹת בְּתוֹכוֹ מִתְעַרְבֵּל; הַנַּדְלָ"ן בְּנִנְוֶה בְּעָיוֹת הַתִּקְשֹרֶת; עִם לִשְׁכַּת הַנָּשִׂיא בְּמִגְדַּל בָּבֶל; לֶעָבָר לֹא הָיָה בְּלִבִּי גַּעֲגוּעַ; כְּבָר סָגַרְתִּי עִנְיָן שָׁם עָזַבְתִּי הַכֹּל ; יָדַעְתִּי רָק זֹאת בְּלִי לָדַעַת מַדּוּעַ; עֲלַי לְהַגִּיעַ לְצֹמֶת עַלְעוֹל; מָצָאתִי תַּפוּחַ נָגוּס וְאָכַלְתִּי; שָׁתִיתִי מֵי בֶּרֶז וְנִרְדַּמְתִּי מִיָּד; אֵינֶנִּי יוֹדֵעַ כַּמָּה זְמַן יָשַׁנְתִּי; כְּשֶׁפָּקַחְתִּי עֵינַי לְפָנַי הוּא עָמַד; מֶה הָיָה בּוֹ מוּזָר לֹא הֵבַנְתִּי עֲדַיִן; לֹא אֲרֶשֶׁת פָּנַיו לֹא עֵינָיו לֹא קוֹלוֹ; לֹא בִּגְדוֹ הַלָּבָן הַמָּרוּט בַּשּוּלַיִם ; וְגַם לֹא הַסַּכִּין בִכְנַף מְעִילוֹ; אִיש גָּמִיש וְזָקוּף עִם זָקָן וּמִּגְבַּעַת; הוּא שָאַל: זֶה אַתָּה הֶחָתָן הַחָדָש?; וּמִי הָכַּלָּה הִתְעַנְיַנְתִּי לָדַעַת; הוּא אָמַר לִי תִּרְאֶה רָק בְּיֶרַח הַדְּבָש; מֵעָקֵב נַעֲלִי שָׁלַפְתִּי מַטְבֵּעַ; שֶׁל זָהָב עִם דְּיוֹקַן הַקֵּיסָר הַגָּדוֹל; יֵש דָּבָר אֶחָד שֶאֲנִי יוֹדֵעַ; עֲלַי לְהַגִּיעַ לְצֹמֶת עַלְעוֹל; הָאִיש רַק חִיֵּךְ וְאוֹתֵת לִי לָלֶכֶת ; זֶה נִשְמַע זִכָּרוֹן מְיֻתָּר, הוּא אָמַר; כָּאן בָּעִיר אֵין עָבָר, שִכְחָה מְבֹרֶכֶת; תָּבוֹא גַּם עֲלֶיךָ וַדַּאי עַד מָחָר; רָצִיתִי לִזְכֹּר, לֹא בִקַּשְתִּי לִשְכֹּחַ; וְרֹאשִי נַעֲשָׂה מְטֻשְטָש וּמְרֻקָּן; וּכְאִלּוּ מִבְּלִי שֶהִסְפַּקְתִּי לִתְמֹהַּ; כְּבָר נִמְצֵאתִי לָבוּש בְּבִגְדֵי הֶחָתָן; הוּא אָמַר הִכָּנֵס וְהִצְבִּיעַ עַל פֶּתַח; וְהָיָה אֵיזֶה רַעַד מוּזָר בְּקוֹלוֹ ; הִבַּטְתִּי טוֹב וְהֵבַנְתִּי לְפֶתַע; שֶהָיָה זֶה הָאִישׁ שֶׁאִבֵּד אֶת צִלּוֹ; אִם חֻקֵּי הַמִּשְׂחָק כָּאן סְמוּיִים מִן הָעַיִן; אַמְתִּין וְאֶמְצָא מָה הַדֶּרֶךְ לִפְעֹל; כְּשֶׁנִּכְנַסְתִּי לַחֶדֶר זָכַרְתִּי עֲדַיִין; שֶׁעָלַי לְהָגִיעַ לְצֹמֶת עַלְעוֹל; עַל פָּנֶיהָ כִּסְּתָה רְעָלָה כָּל הָעֶרֶב; לֹא הָיָה לִי סָפֵק כִּי יָפְיָהּ הוּא מֻשְלָם; מִן שִלּוּב קַטְלָנִי שֶל פֶּרַח וּפֶרֶא; הוּא הַיֹּפִי הֲכִי מְסֻכָּן בָּעוֹלָם; הִיא לָקְחָה שְנֵי גְּבִיעִים וּמָזְגָה בָּהֶם יַיִן; וְהֵסֶבָּה מוּלִי זְקוּפָה וְקַלָּה; בְּלִי מִלָּה רָכְנָה וְשִלַּבְנוּ יָדַיִים; לְגִימָה מִשֶּלִּי לְגִימָה מִשֶּלָּה; וְהַחֶדֶר הִמְרִיא וְהָיִינוּ לְרוּחַ; עַל פְּנֵי הַתְּהֹם מְרַחֵף לְאֵין סוֹף; בֵּין הַיֵּש וְהָאַיִן לַנֶּצַח תָּנוּעַ; בֵּין פַּחַד יִצְחָק לְסֻלָּם יַעֲקֹב; וְהַלַּיְלָה חוֹלֵף וְהִמְשַכְנוּ לָשֶבֶת; זֶה אֶל זוֹ עִם הַנֵּר לְהַבְהֵב בִּשְׁתִיקָה ; אַט אַט בַּחֲשַאי יָדִי מִתְגַּנֶּבֶת; לִשְבֹּר שֶבֶר זְכוּכִית מִכּוֹסִי הָרֵיקָה; בְּכַנְפֵי הַפַּרְפָּר סְעָרָה מְרַטֶּטֶת; וְשֶבֶר זְכוּכִית בְּיָדִי כְּמוֹ מִכְחוֹל; אוֹת לְאוֹת עַד זֹב דַּם בִּבְשָׂרִי שׁוֹרֶטֶת ; עֲלַי לְהָגִיעַ לְצֹמֶת עַלְעוֹל; לֹא חַשְתִּי בַּדָּם הַנּוֹטֵף לֹא בַּפֶּצַע ; כִּי הָרוּחַ מִלְּאָה אֶת הַגּוּף הַנּוֹשֵׁם; יָכֹלְתִּי לִצְלל בְעֵינֶיהָ לָנֶצַח ; לֹא עָבָר לֹא עָתִיד רַק הוֹוֶה מִתְמַשֵּךְ; כְּשֶהַשַּחַר עָלָה הִיא גִּלְּתָה אֶת פָּנֶיהָ; וְיָפְתָּה הִיא מִקֶּרֶן שֶל אוֹר רִאשוֹנָה; הֵסַבְתִּי עֵינַי אִם אַבִּיט עוֹד עֲלֶיהָ; עֵינַי תִּסְתַּנְוֶרְנָה לְלֹא תַּקָּנָה; כִּי עֲדַיִין רוֹטֵט כָּל גּוּפִי מִן הַתֶּדֶר ; הָאֶחָד עִם הַזְּמַן הַפּוֹעֵם בְּלִי לַחֲלֹף; אַז כְּמוֹ צֵל חֲרִישִי הוּא חָמַק אֶל הַחֶדֶר ; כֵּן הָיָה זֶה הָאִיש שֶאִבֵּד אֶת צִלּוֹ ; בְּאוֹתוֹ הַזָּקָן וְאוֹתָהּ הַמִּגְבַּעַת; אוֹתָהּ הַסַּכִּין בַּמְּעִיל כְּמוֹ אֶתְמוֹל; הַשְׁרִיטוֹת בִּבְשָׂרִי הֶעֱבִירוּ בִּי רַעַד; עָלַי לְהַגִּיעַ לְצֹמֶת עַלְעוֹל; הוּא עָמַד חֲגִיגִי בִּשְׁתִיקָה מְהֻרְהֶרֶת; צְלָלִים רְחוֹקִים מְרַצְּדִים בְּעֵינָיו ; וּפָנֶיהָ שְקֵטוֹת עֲדִינוֹת כְּמוֹ פֶּרַח; אִם אוֹסִיף לְהַבִּיט בָּהּ אֵיךְ אֶשְמֹר צְעָדַיו; הִיא אָמְרָה הֶעָבָר מֵת נִשְכַּח וְאֵינֶנּוּ; וְכָעֵת מִן הַצֵּל הָעוֹדֵף תִּפָּרֵד; יֵש אֶלֶף דְּרָכִים מוֹלִיכוֹת אֶל עִירֶנוּ; וְרַק דֶּרֶךְ אַחַת יֵש מִמֶּנָּה לָצֵאת; אִם יֵש דֶּרֶךְ לָצֵאת הַגִּידִי אֵיפֹה הִיא; שָמַעְתִּי פִּתְאֹם מִתּוֹכִי אֶת הַקּוֹל ; מָה הַדֶּרֶךְ הַזֹּאת אִם אֵינָהּ מֵטָפוֹרִית; כִּי עָלַי לְהַגִּיעַ לְצֹמֶת עַלְעוֹל; בָּרֵךְ אֶת הַיּוֹם שֶהֵבִיא אוֹתְךָ הֵנָּה; אָמַרְתִּי עָלַי לְהַגִּיעַ לְשָׁם; עַלְעוֹל הִיא אָמְרָה לֹא הָיְתָה וְאֵינֶנָּה; וְעֵינֶיהָ אַז נָחוּ עַל כֶּתֶם הַדַּם; אֶת פָּנֶיהָ הָפְכָה אַז מִפֶּרַח לְפֶרֶא ; הוּא זִנֵּק בְּיָדוֹ סַכִּינוֹ הַגְּדוֹלָה; חָמַקְתִּי מִמֶנּוּ, בּוֹעֵט לוֹ בַּבֶּרֶךְ; הוּא נָפַל לְרַגְלֶיהָ חוֹתֵךְ אֶת צִלָּהּ; הִיא פָּלְטָה זְעָקָה וְאֵימָה בְּעֵינֶיהָ ; הוּא זִנֵּק עַל רַגְלָיו שׁוּב מֵנִיף סַכִּינוֹ; צֵל צִּלָּהּ מְרַחֵף וְדוֹאֶה מֵעָלֶיהָ; הוּא כָּרַע עַל בִּרְכָּיו הַסַּכִּין בְּבִטְנוֹ; בְּאוֹתָהּ הַשְּלוּלִית שָׁם דַּמּוֹ הַקּוֹלֵחַ ; נִמְהַל בְּדַמִּי הַנּוֹטֵף בְּלִי לַחֲדֹל; הוּא הֵרִים אֶת רֹאשוֹ לְהַבִּיט בְפָנֶיהָ; וְלָחַש לִי הִגַעְתָּ לְצֹמֶת עַלְעוֹל ; כְּשֶצָּנַח לְאָחוֹר הִיא כָּרְעָה עַל בִּרְכֶּיהָ; בְּיָדָהּ הַמּוּשֶטֶת עָצְמָה אֶת עֵינָיו; בַּסַּכִּין אָחֲזָה וְעָמְדָה עַל רַגְלֶיהָ ; וְצִלָּהּ הַצּוֹנֵחַ כִּסָה אֶת פָּנָיו ; הִיא אָמְרָה אֲרוּרָה הַשָּעָה בָּהּ הִגַּעְתָּ; וְהַדֶּרֶךְ פְּתוּחָה לְפָנֶיךָ לָצֵאת; עִם הַפֶּצַע הַזֶּה בִּבְשָׂרְךָ שֶפָּצַעְתָּ; וְאִתְּךָ צֶל הַחַי וְאִתְּךָ צֶל הַמֵּת; גַּם פֶּרַח גַּם פֶּרֶא עוֹד הָיוּ בְּפָנֶיהָ; רָאִיתִי אוֹתָם קְמֵלִים וְנוֹבְלִים; פָּנִיתִי לַדֶּלֶת כּוֹאֵב וְצוֹלֵעַ ; אוֹר הַשֶּׁמֶש פָּרַץ נֶעֶלְמוּ הַצְּלָלִים; רַק עֵינֶיהָ צָרְבוּ בִּי מַבָּט כְּמוֹ פֶּצַע; וְשוּב עַל פָּנֶיהָ כִּסְּתָה רְעָלָה; אִם מִשֶּהוּ בִּי אָבַד שָׁם לָנֶצַח; הִשְאַרְתִּי אוֹתוֹ כַּנִּרְאֶה בִּשְׁבִילָהּ; וְיָמִים שֶהָיוּ לְיָמִים שֶיָבוֹאוּ; מְסַפְּרִים כִּי יֵש עִיר שֶעוֹלָה מִן הַחוֹל; וְכָל הַתּוֹעֶה בֵּין עֵילָם לְבֵין תֹהוּ; עָלָיו לְהַגִּיעַ לְצֹמֶת עַלְעוֹל; 